Euroopan parlamentin päätöslauselma komission tiedonannosta neuvostolle, Euroopan parlamentille ja Euroopan talous- ja sosiaalikomitealle Kehitysmaat, kansainvälinen kauppa ja kestävä kehitys: Yhteisön yleisen tullietuusjärjestelmän (GSP) merkitys vuodet 2006—2015 kattavana kymmen vuotiskautena (KOM(2004)0461)



Virallinen lehti nro 166 E , 07/07/2005 s. 0065 - 0068



P6_TA(2004)0024 Yhteisön yleinen tullietuusjärjestelmä Euroopan parlamentin päätöslauselma komission tiedonannosta neuvostolle, Euroopan parlamentille ja Euroopan talous- ja sosiaalikomitealle "Kehitysmaat, kansainvälinen kauppa ja kestävä kehitys: Yhteisön yleisen tullietuusjärjestelmän (GSP) merkitys vuodet 2006—2015 kattavana kymmenvuotiskautena" (KOM(2004)0461) Euroopan parlamentti, joka - ottaa huomioon komission tiedonannon (KOM(2004)0461), - ottaa huomioon 10. joulukuuta 2001 yleisen tullietuusjärjestelmän soveltamisesta 1 päivästä tammikuuta 2002 alkaen 31 päivään joulukuuta 2004 annetun neuvoston asetuksen (EY) N:o 2501/2001 [1], - ottaa huomioon 15. joulukuuta 2003 asetuksen (EY) N:o 2501/2001 muuttamisesta ja mainitun asetuksen soveltamisen jatkamisesta 31 päivään joulukuuta 2005 annetun neuvoston asetuksen (EY) N:o 2211/2003 [2], - ottaa huomioon 29. marraskuuta 2001 esittämänsä kannan [3] ehdotuksesta neuvoston asetukseksi yleisen tullietuusjärjestelmän soveltamisesta 1 päivästä tammikuuta 2002 alkaen 31 päivään joulukuuta 2004, - ottaa huomioon 4. joulukuuta 2003 esittämänsä kannan [4] ehdotuksesta neuvoston asetukseksi asetuksen (EY) N:o 2501/2001 soveltamisen jatkamisesta 31 päivään joulukuuta 2005 ja mainitun asetuksen muuttamisesta, - ottaa huomioon komission tiedonannon "Neuvottelu- ja keskustelukulttuurin edistäminen — Komission konsultointiprosessiin sovellettavat yleiset periaatteet ja vähimmäisvaatimukset" (KOM(2002)0704), - ottaa huomioon 14. marraskuuta 2003 pidetyssä neljännessä WTO:n ministerikokouksessa hyväksytyn Dohan julistuksen, - ottaa huomioon Johannesburgissa (Etelä-Afrikassa) 26. elokuuta — 4. syyskuuta 2002 pidetyn kestävän kehityksen huippukokouksen tulokset, - ottaa huomioon Monterreyssä (Meksikossa) 18.— 22. maaliskuuta 2002 pidetyssä kansainvälisessä kehitysrahoituskonferenssissa saavutetun konsensuksen, - ottaa huomioon työjärjestyksen 108 artiklan 5 kohdan, A. ottaa huomioon, että yleinen tullietuusjärjestelmä (GSP) on perustamisestaan vuonna 1971 lähtien ollut EU:n kehitysyhteistyöpolitiikan ja EY:n kauppapolitiikan keskeinen väline, B. ottaa huomioon, että komission tiedonannossa luodaan yleistä tullietuusjärjestelmää koskevat uudet kymmenvuotiskauden suuntaviivat, joiden perusteella laaditaan joukko asetuksia kolmivuotiskaudeksi, C. ottaa huomioon, että nykyiseen GSP-järjestelmään tehtävillä muutoksilla on välittömiä myönteisiä ja kielteisiä vaikutuksia laajaan sidosryhmien joukkoon, D. ottaa huomioon, että EU on sitoutunut tekemään ennakkoarvioinnin kaikkien merkittävien poliittisten aloitteiden vaikutuksista kestävään kehitykseen mutta se ei ole vielä tehnyt sitä GSP-järjestelmän uudistamista koskevasta ehdotuksesta, E. ottaa huomioon, että GSP:n käyttöaste, joka määritetään tullietuuksista käytännössä hyötyvän tuonnin määrän osuutena tullietuuksiin oikeutetun kokonaiskaupan määrästä, ei ole noussut viime vuosina yli 52,5 prosentin (vuonna 2002), joten sitä on lisättävä etenkin AKT-maiden osalta, F. ottaa huomioon, että WTO:n Intian valituselin totesi EY:n yleisestä tullietuusjärjestelmästä 7. huhtikuuta 2004 tekemässään päätöksessä, että teollistuneet maat voivat myöntää eri tulleja eri GSP-edunsaajamaista peräisin oleville tuotteille edellyttäen, että tällaisessa eriytetyssä tullietuuskohtelussa noudatetaan valtuutuslausekkeen muita ehtoja ja taataan siten, että maihin, joilla on yhtäläiset kehitys-, talousja kauppatarpeet ja joille edut on suunnattu, ei kohdistu syrjintää, G. korostaa, että GSP on laaja-alaisin teollisuusmaiden etuusjärjestelmistä ja että lisäksi sen johtava asema vakiintuu tulevina vuosina uuden kymmenen jäsenvaltion liityttyä unioniin; 1. panee tyytyväisenä merkille tiedonannossa asetetut tavoitteet ja tukee komission päättäväisyyttä parantaa nykyistä yleistä tullietuusjärjestelmää yksinkertaistamalla, vakauttamalla ja selkiyttämällä järjestelyjä, keskittämällä etuudet niitä eniten tarvitseville kehitysmaille ja edistämällä kestävän kehityksen osa-aluetta; 2. panee merkille, että ilmoittamansa tavoitteet saavuttaakseen komissio ehdottaa nykyisen GSP-järjestelmän kauaskantoisia uudistuksia, kuten järjestelyjen vähentämistä viidestä kolmeen, yksinomaan markkinaosuutta koskeviin ehtoihin perustuvaa uutta etuuksien asteittaisen vähentämisen järjestelmää ja alkuperäsäännösten yksinkertaistamista; 3. pitää valitettavana, että tässä tärkeässä tiedonannossa, jossa luodaan uudet GSP:tä koskevat kymmenvuotiskauden suuntaviivat, ei viitata aiempiin perusteellisiin arviointeihin nykyisen GSP-järjestelmän toimivuudesta ja vaikutuksista, ja pyytää komissiota tarjoamaan päätöksentekijöille luotettavaa tietoa sekä uudistustarpeista että parannusmahdollisuuksista; 4. pahoittelee, että komission tiedonantoa ei ole laadittu asianmukaisen sidosryhmien konsultaation pohjalta eikä sitä ole julkaistu riittävän ajoissa, jotta voitaisiin toteuttaa merkityksellisiä konsultaatioita ennen kuin esitetään ehdotus seuraavaksi asetukseksi; 5. muistuttaa, että tullit ovat tasaisesti laskeneet kaikkien aikojen alhaisimmalle tasolle ja että lisävähennyksistä olisi sovittava WTO:n Dohan kehitysneuvottelujen tulosten perusteella; toteaa, että uudessa GSP-järjestelmässä olisi otettava huomioon vähennysten vaikutukset erityisesti vähiten kehittyneisiin maihin; 6. korostaa, että GSP-järjestelmän vaikutusten kohdentamiseksi paremmin kehitysmaiden erityistarpeisiin seuraavassa GSP-asetuksessa olisi: a) myönnettävä etuuksia itse kehitysmaiden suhteellisten etujen ja vientietujen mukaisesti, ottaen erityisesti huomioon yhteiskunnan haavoittuvimmat sektorit b) laajennettava etuuskohtelua suureen joukkoon uusia tuotteita ja siirrettävä huomattava määrä tällä hetkellä "aroiksi" luokiteltuja tuotteita "muiden kuin arkojen" tuotteiden luokkaan c) pohdittava, mikä merkitys GSP-järjestelmän toteuttamisessa on elintarvikeriippumattomuudella ja kyseisten maiden oikeudella suojella maatalouttaan d) varmistettava, ettei sovellettavalla uudella etuuksien asteittaista vähentämistä koskevalla järjestelmällä ole merkittäviä kielteisiä vaikutuksia kyseisiin kehitysmaihin; 7. kehottaa komissiota tutkimaan mahdollisuutta kasvattaa etuusmarginaalia arkojen tuotteiden osalta; 8. panee tyytyväisenä merkille kokonaistavoitteen etuuksien asteittaista vähentämistä koskevan mekanismin yksinkertaistamiseksi mutta on huolestunut, että komission kaavailema uusi järjestelmä perustuu yksinomaan markkinaosuuteen jättäen täysin huomiotta kehitys- ja köyhyysindikaattorit, ja katsoo, että tällainen järjestelmä voi syrjiä suuria mutta köyhiä viejämaita; 9. kannattaa kestävän kehityksen edistämistä GSP:n pääkomponenttina; korostaa yhtenäisen järjestelmän lisäetuuksien (GSP Plus) keskeistä merkitystä yksinkertaisena ja ennalta suunniteltavana järjestelynä, joka on WTO:n valtuutuslausekkeen mukainen ja tarjoaa siten objektiiviset perusteet edunsaajamaiden valintaa ja arviointia varten; 10. pitää ratkaisevan tärkeänä, että päästäkseen GSP Plus -järjestelyn piiriin edunsaajamaiden on ratifioitava ja pantava täytäntöön asiaan liittyvät kansainväliset yleissopimukset ja että tulevassa asetuksessa on määriteltävä Euroopan parlamentin ja muiden sidosryhmien, kuten työmarkkinaosapuolten, osallistumista edellyttävät uskottavat menettelyt, joilla tätä voidaan arvioida ja joiden avulla voidaan käynnistää tutkimukset, jos on näyttöä riittämättömästä täytäntöönpanosta; korostaa, että ihmisoikeuksien täytäntöönpanon taso kyseisissä maissa on otettava päätöksenteon perustaksi; 11. ehdottaa, että asetuksessa olisi säädettävä mahdollisuudesta poistaa GSP Plus -etuudet tietyiltä aloilta, jos kyseessä ovat kelpoisuusehtojen vakavat ja jatkuvat loukkaukset; 12. katsoo, että EU:n olisi sitouduttava tarjoamaan kehitysapua valmiuksien kehittämiseen, jotta kehitysmaita voidaan auttaa pääsemään GSP Plus -järjestelyn piiriin, koska muussa tapauksessa asetetut normit saattavat toimia tullien ulkopuolisina kaupan esteinä ja suuri joukko maita saattaa jäädä ilman järjestelmän mahdollisia etuja; 13. panee tyytyväisenä merkille, että tiedonannossa painotetaan yksinkertaistamista, mutta kiinnittää huomiota ehdotettujen mallien täytäntöönpanon monimutkaisuuteen (poikkeus vapaakauppasopimuksesta); 14. huomauttaa, että alkuperäsäännökset ja niihin liittyvät hallinnolliset menettelyt ovat osoittautuneet yhdeksi tärkeimmistä syistä GSP-kauppaetuuksien vähäiseen käyttöön ennen kaikkea vähiten kehittyneissä maissa; 15. panee tyytyväisenä merkille komission päättäväisyyden uudistaa alkuperäsäännösten järjestelmää muodollisesti, sisällöllisesti ja menettelyllisesti; 16. kehottaa komissiota tutkimaan, mitä etuja erityisesti vähiten kehittyneet maat saisivat osittaisen alueellisen alkuperäkumulaation laajentamisesta alueiden välisellä kumulaatiolla ja täysimääräisellä tai maailmanlaajuisella kumulaatiolla; 17. kehottaa komissiota tehostamaan nykyisissä kauppasopimuksissa (esim. GSP / "Kaikki paitsi aseet" -sopimuksissa, vapaakauppasopimuksissa, talouskumppanuussopimuksissa) sovellettujen eri alkuperäsäännösjärjestelmien yhdenmukaistamista; 18. pyytää, että — kuten WTO:n Dohan julistuksessa, Monterreyn konsensuksessa ja Johannesburgin kestävän kehityksen huippukokouksen päätelmissä todetaan — kehitysmaille annetaan erityisesti GSP Plus:n itseohjautuvuusjärjestelyihin asianmukaista teknistä tukea, joka tähtää institutionaalisen ja lainsäädäntökapasiteetin muodostamiseen, joita tarvitaan kansainvälisestä kaupasta ja etuuskohtelusta saatavien etujen hyödyntämiseksi; 19. pitää monenväliset neuvottelut huomioon ottaen myönteisenä ehdotusta, että GSP:tä olisi arvioitava yksityiskohtaisesti kolmen vuoden välein, ja korostaa, että tällöin on arvioitava myös sidosryhmiin, etenkin vähiten kehittyneisiin maihin ja kehitysmaiden väestöihin, kohdistuvia vaikutuksia; 20. toteaa, että vaikka komission asettamia tavoitteita on syytä tukea täysin, tarvitaan lisäselvityksiä eri järjestelyjen täsmällisistä yksityiskohdista ja täytäntöönpanomekanismeista, jotta Euroopan parlamentti voi toteuttaa tosiasioihin perustuvan ja lopullisen arvioinnin; 21. kehottaa neuvostoa ja komissiota käynnistämään ensimmäistä uutta GSP-täytäntöönpanoasetusta koskevan konsultointiprosessin riittävän ajoissa, jotta Euroopan parlamentti, kumppanimaat ja muut asiasta kiinnostuneet voivat osallistua ja niitä voidaan kuulla täysimääräisesti; 22. kehottaa puhemiestä välittämään tämän päätöslauselman neuvostolle ja komissiolle. [1] EYVL L 346, 31.12.2001, s. 1. [2] EUVL L 332, 19.12.2003, s. 1. [3] EYVL C 153 E, 27.6.2002, s. 234. [4] EUVL C 89 E, 14.4.2004, s. 101. --------------------------------------------------